Λίμπερλαντ

Το Λίμπερλαντ ή Liberland (επίσημα: Ελεύθερη Δημοκρατία του Λίμπερλαντ) είναι ένα αυτοαποκαλούμενο μικροέθνος, το οποίο διεκδικεί ένα τεμάχιο αμφισβητούμενης γης στη δυτική όχθη του ποταμού Δούναβη, ανάμεσα στην Κροατία και τη Σερβία. Ανακηρύχθηκε για πρώτη φορά στις 13 Απριλίου 2015 από τον Τσέχο πολιτικό και ακτιβιστή Vít Jedlička.Η επίσημη ιστοσελίδα του Liberland ισχυρίζεται ότι το κράτος δημιουργήθηκε εξαιτίας της διαμάχης Κροατίας και Σερβίας για τα σύνορα. Δεν υπάρχει διπλωματική αναγνώριση του Liberland από κανένα μέλος των Ηνωμένων Εθνών. Νομικοί εμπειρογνώμονες στη Σερβία και την Κροατία ισχυρίζονται ότι οι διεκδικήσεις του Jedlička στερούνται νομικής βάσης. Η Κροατία και η Σερβία έχουν χαρακτηρίσει τις διεκδικήσεις αυτές ως ανόητες, παρόλο που οι δύο χώρες έχουν αντιδράσει με διαφορετικό τρόπο. Στις 24 Απριλίου 2015, το υπουργείο Εξωτερικών της Σερβίας δήλωσε ότι αν και η υπόθεση θεωρείται ασήμαντη, το ''νέο κράτος'' δεν προσκρούει στα σερβικά σύνορα, τα οποία διαγράφονται από τον ποταμό Δούναβη. Η Κροατία δήλωσε ότι μετά από διεθνή διαιτησία θα πρέπει η περιοχή να ανατεθεί στην Κροατία ή στη Σερβία και σε καμία τρίτη πλευρά.
Οι Κροατικές αρχές έχουν μπλοκάρει την πρόσβαση στην περιοχή από τις αρχές του Μαϊου 2015. Ο Vít Jedlička έχει κρατηθεί από τις Κροατικές αρχές δύο φορές μέσα σε ένα μήνα για λιγότερο από μία ημέρα.

Τοποθεσία

Από τους Πολέμους της Γιουγκοσλαβίας, κάποιες εκτάσεις γης ανάμεσα στη Σερβία και την Κροατία έχουν αμφισβητηθεί, όπως το νησί του Βούκοβαρ και το νησί Šarengrad.
Η περιοχή έχει έκταση περίπου 7 τετραγωνικών χιλιομέτρων (2,7 τετραγωνικά μίλια) και το μεγαλύτερο μέρος της καλύπτεται από δάση, ενώ δεν υπάρχουν κάτοικοι. Ένας δημοσιογράφος που πήγε στην περιοχή βρήκε ένα σπίτι, το οποίο ήταν εγκαταλελειμμένο για περίπου 30 χρόνια. Ο προσβάσιμος δρόμος ήταν σε κακή κατάσταση.

Διακήρυξη

Το ύψωμα της σημαία στην περιοχή Gornja Siga έγινε από τον Vít Jedlička και κάποιους από τους ακολούθους του την ίδια μέρα που ανακηρύχθηκε αυτό το ''κράτος''. Η σημαία αποτελείται από ένα κίτρινο φόντο, που συμβολίζει τον φιλελευθερισμό με μία μαύρη οριζόντια λωρίδα στο κέντρο, που συμβολίζει την αναρχία ή την επανάσταση και πάνω από τη λωρίδα αυτή είναι το εθνόσημο του Liberland. Ο Jedlička είναι μέλος του Τσέχικου κόμματος Party of Free Citizens, του οποίου η ιδεολογία βασίζεται στις αρχές του κλασικού φιλελευθερισμού.
Ο Jedlička ισχυρίστηκε ότι ούτε η Σερβία, ούτε η Κροατία, αλλά ούτε και κανένα άλλο κράτος δεν ήγειρε αξιώσεις για την περιοχή αυτή. Ο Jedlička είπε τον Απρίλιο του 2015 πως μία επίσημη διπλωματική διακοίνωση θα σταλεί στην Κροατία και τη Σερβία και αργότερα σε όλα τα άλλα κράτη με επίσημο αίτημα τη διεθνή αναγνώριση.
Στις 18 Δεκεμβρίου 2015 ο Jedlička διοργάνωση μία συνάντηση κατά την οποία παρουσίασε την ''πρώτη κυβέρνηση του Liberland'' και τους υπουργούς οικονομικών, εξωτερικών, εσωτερικών και δικαιοσύνης, καθώς επίσης και τους δύο αντιπροέδρους.

Αντιδράσεις

Νομικοί εμπειρογνώμονες στη Σερβία και την Κροατία ισχυρίζονται ότι οι διεκδικήσεις του Jedlička στερούνται νομικής βάσης. Οι δημοσιογράφοι δεν είναι σίγουροι για το εάν οι διεκδικήσεις του Jedlička είναι σοβαρές.

Πρόσβαση

Η Κροατία έχει αναπτύξει αστυνομικές δυνάμεις στην περιοχή για να εμποδίσουν τα μέλη και τους υποστηρικτές του Liberland να φτάσουν στην περιοχή.
Αρχικά, Τσέχοι δημοσιογράφοι μπορούσαν να εισέλθουν στην περιοχή μαζί με τον Jedlička. Μία ομάδα δημοσιογράφων από το σερβικό δημόσιο κανάλι Radio Television of Vojvodina προσπάθησαν να επισκεφθούν την περιοχή για να καταγράψουν τα γεγονότα, αλλά ισχυρίστηκαν ότι η κροατική συνοριοφυλακή τους αρνήθηκε πρόσβαση στην περιοχή και τους είπε πως η σημαία υπεστάλη.
Μία ομάδα Βόσνιων δημοσιογράφων από το Dnevni Avaz επιχείρησαν να επισκεφθούν την περιοχή και ενημερώθηκαν από την κροατική αστυνομία ότι επιβάλλεται πρόστιμο σε όσους επισκέπτονται την περιοχή γύρω από τα σύνορα με αμάξι. Έπειτα δανείστηκαν ποδήλατα, όμως συνάντησαν λίγο αργότερα μία ακόμα περιπολία που τους απαγόρευσε να συνεχίσουν.

Ιθαγένεια

Σύμφωνα με την επίσημη ιστοσελίδα του Liberland μόνο οι κομμουνιστές, οι νεοναζί και άλλες ακραίες ομάδες δεν θα μπορούν να πάρουν ιθαγένεια. Σύμφωνα με τον The Guardian μέσα σε μία εβδομάδα υπήρξαν 200.000 αιτήσεις χορήγησης ιθαγένειας. Στις αρχές του Μαϊου 2015, το Liberland χορήγησε τις πρώτες ιθαγένειες (περίπου 30).

Αναγνώριση

Δεν υπάρχει καμία διπλωματική αναγνώριση του Liberland από κανένα μέλος του Οργανισμού Ηνωμένων Εθνών (ΟΗΕ).